ግድቡ በአገሪቱ ምጣኔ ሀብት ላይ ሊለካ የሚችል ለውጥ ማምጣት እንደሚችል ተገለጸ
አዲስ አበባ፡- ታላቁ የኢትዮጵያ ህዳሴ ግድብ የሚያመነጨውን የኤሌክትሪክ ኃይል በመጠቀም የኢትዮጵያ ምጣኔ ሀብት ሊለካ በሚችል መልኩ ትልቅ ለውጥ ማምጣት እንደሚችል ተገለጸ። አዲስ ዘመን ያነጋገራቸው የምጣኔ ሀብት ባለሙያ ዶክተር ጉቱ ቴሶ እንደገለጹት፤ ከትንሽ እስከ ትልቅ ላሉት የቢዝነስ እና የኢንቨስትመንት ሥራዎች የኤሌክትሪክ ኃይል ወሳኝ እንደመሆኑ ለምጣኔ ሀብት ዕድገት የጀርባ አጥንት ነው። ኢትዮጵያ እጅግ በጣም
አነስተኛ መጠን ያለው
የኤሌክትሪክ ኃይል ፍጆታ
ከሚጠቀሙ አገራት መካከል
አንዷ ናት ያሉት
ዶክተር ጉቱ፤ የህዳሴ
ግድብ ተጠናቅቆ የኤሌክትሪክ
ኃይል ማመንጨት ሲጀምር
በገጠርና በገጠር ከተሞች
እንዲሁም በትላልቅ ከተሞች
በቂ የኃይል አቅርቦት
እንደሚገኝ ገልጸዋል። በዚህም
ኢንቨስትመንቶች ይስፋፋሉ። በኃይል እጥረት
ምክንያት በፈረቃ ይሠሩ
የነበሩ የተለያዩ ኢንዱስትሪዎችም
ቀጣይነት ባለው መልኩ
ማምረት እንደሚችሉ ጠቁመዋል።
በዚህም ምርትና ምርታማነት ያድጋል። ሰፊ የሥራ ዕድል ይፈጠራል። አምራች ኢንዱስትሪዎችም የተሻለ ምርት በማምረታቸው ለመንግሥት የተሻለ ግብር እንዲከፍሉ ያደርጋል ያሉት ዶክተር ጉቱ፤ በዚህም የአገሪቷ ምጣኔ ሀብት ሊለካ በሚችል መልኩ ለውጥ በማምጣት በአገሪቷ ብልጽግና ላይ በጎ ተፅዕኖ ማሳረፍ እንደሚቻል አብራርተዋል። የገጠሩን ክፍለ ኢኮኖሚ
ለመቀየር በዋናነት የኤሌክትሪክ
ኃይል አስፈላጊ ነው
ያሉት ዶክተር ጉቱ፤
የተለያዩ የኤሌክትሪክ ኃይል
የሚጠይቁ ሥራዎችን በማስፋፋት
ኢትዮጵያ የምታስበውን የገጠር
ምጣኔ ሀብት ዕድገት
ለማሳካት ትልቅ እገዛ
ይኖረዋል ብለዋል። በዚህም
ከተማን ማሻሻል ብቻ
ሳይሆን ገጠሩንም ከተማ
ማደረግ እንደሚቻል አመልክተዋል። እየተጠናቀቀ ያለው የዕድገትና ትራንስፎርሜሽን ዕቅድ አንዱ ዓላማ ቀላል ኢንዱስትሪዎችን በመገንባት ኢትዮጵያ ወደ ኢንዱስትሪ መር ኢኮኖሚ መሻገር መሆኑን አስታውሰዋል። በመሆኑም በሀገር ደረጃ በርካታ የኢንዱስትሪያል ፓርኮችና ሼዶች ተገንብተው የተወሰኑትም ወደ ሥራ የገቡ መሆናቸውን ዶክተር ጉቱ ተናግረዋል። ነገር ግን ሁሉንም ኢንዱስትሪያል ፓርኮች አሁን ባለው የኤሌክትሪክ ኃይል መጠን ወደ ሥራ ማስገባት የማይቻል በመሆኑ ግድቡ የሚያመነጨው የኤሌክትሪክ ኃይል ለኢንዱስትሪዎች ትልቅ አቅም ይሆናል ብለዋል።ማንኛውም ባለሀብት ወደ
አንድ አገር ሄዶ
ማልማት የሚያስችለውን የኤሌክትሪክ
ኃይል ቀጣይነት ባለውና
በበቂ መጠን እንዲሁም
በተመጣጣኝ ዋጋ ማግኘት
እንደሚፈልግ አመልክተው፣ ባለሀብቱም
ይህን ታሳቢ አድርጎ
የሚመጣ በመሆኑ የውጭ
ባለሀብቶችን በመሳብ እና
የሀገር ውስጥ ባለሀብቶችን
በማበረታታት አገሪቷ
በታሰበው መጠን ወደ
ኢንዱስትሪው መግባት እንድትችል
ትልቅ አስተዋፅኦ የሚያበረክት
መሆኑን አብራርተዋል። በጥቅሉ ከታላቁ የኢትዮጵያ ህዳሴ ግድብ የሚገኘው የኤሌክትሪክ ኃይል በሀገር ውስጥ የምጣኔ ሀብት እንቅስቃሴ ላይ ትልቅ እምርታን ሊያመጣ፤ ምርትና ምርታማነትን ማሳደግ፤ የኢትዮጵያውያንን የነፍስ ወከፍ ገቢ ማሻሻል የሚያስችል እንደሆነ አመልክተዋል። ከዚህም በላይ የመንግሥትን ገቢ በማሻሻል ለአገሪቷ ትልቅ አቅም ሆኖ በምጣኔ ሀብቷ ተጨባጭ ለውጥ ማምጣት የሚችል ፕሮጀክት ነው ብለዋል። ከዚህም ባለፈ ለጎረቤት አገራት የኤሌክትሪክ ኃይል አቅርቦት በመሸጥ በሀገር ውስጥ ኢንዱስትሪ ከሚገኘው ገቢ በበለጠ ከፍተኛ መጠን ያለው የውጭ ምንዛሪ ማግኘት እንደሚቻልም ተናግረዋል።አዲስ ዘመን ሐምሌ 23/2012 ፍሬህይወት አወቀ